KIRJALLINEN KYSYMYS E-2837/00 esittäjä(t): Erik Meijer (GUE/NGL) komissiolle. Matkapuhelinten elektromagneettisen säteilyarvon rajoittaminen kuluttajatiedotuksen avulla.



Virallinen lehti nro 136 E , 08/05/2001 s. 0104 - 0105



KIRJALLINEN KYSYMYS E-2837/00 esittäjä(t): Erik Meijer (GUE/NGL) komissiolle (8. syyskuuta 2000) Aihe: Matkapuhelinten elektromagneettisen säteilyarvon rajoittaminen kuluttajatiedotuksen avulla 1. Onko komissio tietoinen tri George Carlon yhdysvaltalaisen televiestintäteollisuuden toimesta vuonna 1999 toteuttamasta tutkimuksesta, joka koski yhteyttä yhtäältä matkapuhelinten käytön ja tällaisten laitteiden läheisyydessä esiintyvän säteilyn ja toisaalta unettomuuden, päänsäryn, harvinaisen aivosyövän, jossa kasvaimia kehittyy pään ulkopuolelle, kuulohermon ympärillä olevien hyvänlaatuisten kasvainten ja ihmisen DNA:lle aiheutuvien haittojen välillä, ja jota ei teollisuuden yhteistyöhalukkuuden puuttuessa voitu suorittaa loppuun? 2. Onko komissio tietoinen, että Yhdysvalloissa matkapuhelinten valmistajien tulee 1. elokuuta 2000 alkaen ilmoittaa valmistamiensa laitteiden kyljessä elektromagneettisen säteilyn voimakkuus, jotta käyttäjät saavat tietoa mahdollisista vaaroista ja jotta heillä on mahdollisuus valita laite, jonka säteilyarvo on alhaisin? 3. Onko komissio valmis kunnes pystytään näyttämään toteen, että matkapuhelimet eivät aiheuta terveyshaittoja toteuttamaan varovaisuusperiaatteen näkökulmasta (parempi ehkäistä kuin parantaa) EU:ssa samanlaisia toimenpiteitä, joilla teollisuutta kannustetaan tuottamaan laitteita, joiden säteilyarvo on mahdollisimman alhainen, kuin Yhdysvalloissa? David Byrnen komission puolesta antama vastaus (28. marraskuuta 2000) 1. Arvoisa parlamentin jäsen viittaa Yhdysvalloissa tehtyihin, matkapuhelinten käytön terveysvaikutuksia koskeviin selvityksiin, joita ei ole vahvistettu tieteellisesti. Komissio haluaa korostaa, että perustamissopimuksen kansanterveyden suojelua koskevien määräysten mukaisesti komissio pyrkii kehittämään tehokasta politiikkaa kansalaisten terveyden suojelemiseksi. Tässä tarkoituksessa se tukee muun muassa tutkimuksia, joilla pyritään syventämään tietoja sähkömagneettisen säteilyn käytön mahdollisista ja todellisista terveysvaikutuksista. Näissä tutkimuksissa on otettava huomioon kaikki uudet tieteelliset tiedot, jotka on vahvistettu tieteellisesti. Matkapuhelinten terveysvaikutukset on otettu yhdeksi painopistealaksi tutkimuksen ja teknologisen kehittämisen viidennen puiteohjelman elämänlaatua koskevan ohjelman avaintoiminnossa 4 Ympäristö ja terveys. Hankkeissa, jotka saavat tukea yhteensä 9 miljoonaa euroa, tutkitaan, millainen riski on syövän kehittymiselle matkapuhelimen lähettämälle sähkömagneettiselle säteilylle altistumisen seurauksena. 2. Matalajännitedirektiivin(1) sekä radio- ja telepäätelaitteita koskevan direktiivin(2) mukaisesti komissio laati Euroopan sähkötekniikan standardointikomitealle (Cenelecille) toimeksiannon yhdenmukaistettujen eurooppalaisten standardien hyväksymisestä, jotta taataan 12. heinäkuuta 1993 annetun neuvoston suosituksen 1999/519/EY(3) noudattaminen. Samalla on otettava asianmukaisesti huomioon kansainväliset standardit ja alan tekniset käytänteet. Yhdenmukaistettujen standardien avulla voitaisiin taata, että markkinoille saatetut matkapuhelinlaitteet noudattavat ihmisten terveyden suojelemiseksi suositeltuja altistustasoja. 3. Neuvoston suosituksessa 1999/519/EY määritellyt terveyden suojelun tasot saadaan soveltamalla varmuuskerrointa säteilylle altistumista koskeviin rajoituksiin. Niiden avulla on siten mahdollista varotoimenpiteitä koskevan lähestymistavan puitteissa kattaa pitkän aikavälin vaikutukset, joista ei vielä ole tieteellistä varmuutta. Komissio aikoo olla erityisen valppaana ja tarkastella kaikkia uusia tieteellisiä todisteita sekä toteuttaa tarpeellisia uusia toimenpiteitä yhteistoiminnassa tieteellisen ohjauskomitean kanssa. Niihin sisältyy myös suosituksen tarkistaminen jo ennen sen päivittämistä vuonna 2004. (1) Neuvoston direktiivi 73/23/ETY, annettu 19 päivänä helmikuuta 1973, tietyllä jännitealueella toimivia sähkölaitteita koskevan lainsäädännön lähentämisestä (EYVL L 77, 26.3.1973). (2) Euroopan parlamentin ja neuvoston direktiivi 1999/5/EY, annettu 9 päivänä maaliskuuta 1999, radio- ja telepäätelaitteista ja niiden vaatimustenmukaisuuden vastavuoroisesta tunnustamisesta (EYVL L 91, 7.4.1999). (3) EYVL L 199, 30.7.1999.